Annikka Saarikon päätös nimittää vain yksi mies soten valinnanvapauslain valmistelutyöryhmään on täysin tasa-arvolain hengen vastainen, kirjoittaa Mika Koskinen.

Ministeri Annika Saarikon päätöksellä nimettiin 8 hengen ryhmä. Siinä on vain yksi mies. MAURI RATILAINEN

Perhe- ja peruspalveluministeri Annika Saarikko (kesk) näyttää vähät välittävän siitä, että Suomessa on jo 30 vuotta ollut voimassa tasa-arvolaki. Lain tarkoituksena on estää sukupuoleen perustuva syrjintä ja edistää naisten ja miesten välistä tasa-arvoa sekä tässä tarkoituksessa parantaa naisten asemaa erityisesti työelämässä.

Tai sitten on niin, että Saarikko on noteerannut laista vain tuon jälkimmäisenä mainitun kohdan naisten aseman parantamisesta työelämässä.

Ministeri Saarikko, jolle tasa-arvoasiat hallituksen kuuluvat, asetti 14.7. valmisteluryhmän valmistelemaan hallituksen esityksen sosiaali- ja terveydenhuollon asiakkaan valinnanvapautta koskevaksi lainsäädännöksi. Saarikon päätöksellä nimettiin 8 hengen ryhmä. Siinä on vain yksi mies. Loput ovat naisia. Sekä puheenjohtaja että varapuheenjohtaja ovat naisia.

Ryhmään tulee jossain vaiheessa myös yhdeksäs jäsen. Hänet nimittää oikeusministeriö erikseen myöhemmin. Oli hän kumpaa sukupuolta tahansa, kokonaiskuva ei muutu. Päätös on jyrkästi tasa-arvolain hengen vastainen.

***

Yle uutisoi asiasta pari viikkoa sitten(Yle uutiset 20.7.) sen jälkeen, kun Miesten tasa-arvo ry (MTA ry) oli kannellut asiasta eduskunnan oikeusasiamiehelle. Yhdistys arvosteli ministeriön toimintaa lainvastaiseksi ja vaati, että ryhmän kokoonpano on pantava uusiksi.

- MTA ry pitää erityisen irvokkaana, että juuri tasa-arvoasioista vastaava ministeriö ylenkatsoo tasa-arvolakia. STM vaatii kyllä muilta lain pilkuntarkkaa noudattamista, mutta katsoo ilmeisesti itse olevansa lain yläpuolella. Miksi kenenkään tarvitsisi lakia noudattaa, kun viranomaisetkaan eivät sitä tee? MTA:n kannanotossa todetaan.

Ylen jutussa sosiaali- ja terveysministeriön osastopäällikön sijainen, johtaja Minna Saario kertoi ministeriön näkemyksen asiasta. Sen mukaan valinnanvapauslain valmisteluun nimetty virkamiestyöryhmä ei ole tasa-arvolain 4a-pykälän tarkoittama toimielin, vaan tavanomainen virkamiehistä koottu valmisteluryhmä.

Tasa-arvolain (4 a §) mukaan " valtion komiteoissa, neuvottelukunnissa ja muissa vastaavissa toimielimissä sekä kunnallisissa että kuntien välisen yhteistoiminnan toimielimissä lukuun ottamatta kunnanvaltuustoja tulee olla sekä naisia että miehiä kumpiakin vähintään 40 prosenttia, jollei erityisistä syistä muuta johdu. "

Voi olla, että ministeriön tulkinta on oikea. Sen asian päättää oikeusasiamies aikanaan.

***

Sen sijaan täysin selvää on jo nyt, että ministeri Saarikko on pyyhkinyt pöytää tasa-arvolain perusidealla.

Tasa-arvolain (4 a §) mukaan " viranomaisten tulee kaikessa toiminnassaan edistää naisten ja miesten välistä tasa-arvoa tavoitteellisesti ja suunnitelmallisesti sekä luoda ja vakiinnuttaa sellaiset hallinto- ja toimintatavat, joilla varmistetaan naisten ja miesten tasa-arvon edistäminen asioiden valmistelussa ja päätöksenteossa. "

Saarikon työryhmä henkii kaikkea muuta kuin mitä lakiin kirjattu periaate edellyttää.

Saarikon nimitysfarssista löytyy kiintoisa lisäpiirre.

Ylen jutussa johtaja Saario kertoi, että valmisteluun osallistuvien virkamiesten valinnassa painotettiin valinnanvapauslainsäädännön valmistelun edellyttämää erityisosaamista.

Lausuntoa voi pitää nurinkurisena. Tasa-arvoministeri Saarikon työryhmänimitystä puolustellaan nyt samalla perusteella, jolla aikoinaan perusteltiin miesvaltaisuutta.

Peruste ei silloin riittänyt. Eduskunta päätti säätää tasa-arvolain.

P.S.

Iltalehti yritti perjantaina tavoittaa ministeri Saarikkoa. Iltalehden kysymys kuului: miksi ministeri Saarikon asettamassa, valinnanvapauslakia valmistelevassa virkamiestyöryhmässä naisia on suuri enemmistö? Lisäksi Iltalehti pyysi Saarikkoa vastaamaan aihetta koskeviin lisäkysymyksiin.

Loppuiltapäivästä Saarikko lähetti Iltalehdelle seuraavanlaisen vastauksen:

- Valinnanvapauslain valmisteluun nimitetty virkamiestyöryhmä ei ole tasa-arvolain 4a-pykälän tarkoittama toimielin, vaan tavanomainen virkamiehistä koottu valmisteluryhmä. Siksi työryhmän nimeämisestä ei olisi välttämätöntä tehdä erillistä asettamispäätöstä. Sosiaali- ja terveysministeriö on kuitenkin halunnut tehdä asettamispäätöksellä näkyväksi, ketkä virkamiehet osallistuvat hallinnon sisäiseen valmisteluun. Valmisteluun osallistuvien virkamiesten valinnassa painotettiin valinnanvapauslainsäädännön valmistelun edellyttämään erityisosaamista.